**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/1099-2/2021.

**46/2021.**

**HATÁROZAT**

* **veszélyhelyzetben átruházott hatáskörben meghozott döntésről** -

**Tanyagondnoki ellátás beindításáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Kezdeményezem a Kornisné Liptay Elza Szociális és Gyermekjóléti Központ (továbbiakban Kornisné Központ) keretein belül 2021. május 1. napjától tanyagondnoki ellátás beindítását az alábbi feltételekkel:

* Ellátási terület: Józsefházára vonatkozóan, Tiszavasvári közigazgatási területe
* Irodai helyiség a szolgáltatáshoz: 4440 Tiszavasvári, Vasvári P. u. 87. sz. alatti székhelyen
* Szolgáltatáshoz a megfelelő gépjárművet az intézmény biztosítja meglévő, saját tulajdonú gépjárművel.
* 1 fő tanyagondnok foglalkoztatása

1. Elfogadom a határozat mellékletét képező tanyagondnoki ellátásra vonatkozó, Kornisné Központ intézményvezetője által készített szakmai programot.
2. A Kornisné Központ intézmény fenntartója képviseletében jelen döntést követően benyújtom a szolgáltatásra a működési engedély kiadására vonatkozó kérelmet.
3. Jelen döntésemet az ellátás beindítása érdekében szükséges intézkedések megtétele végett megküldöm a Kornisné Központ és a Városi Kincstár intézményvezetőinek.

**INDOKOLÁS**

**A Kornisné Liptay Elza Szociális és Gyermekjóléti Központ** (a továbbiakban: Kornisné Központ) 4440 Tiszavasvári, Vasvári Pál u. 87. sz. alatti intézmény intézményvezetője kérelmet nyújtott be hozzám tanyagondnoki ellátás beindítására 2021. május 1. napjától.

A szolgáltatás beindításáról már korábban is történtek egyeztetések Józsefháza településrész vonatkozásában.

Józsefháza része Tiszavasvári közigazgatási területének, melynek központjától kb. 7 km-re helyezkedik el. Lakónépessége hozzávetőleg 181 fő, a területén található lakások száma kb. 59 db. Postai irányítószáma 4440, vezetékes telefon körzetszáma 42.

Józsefháza szegregált és infrastrukturálisan elmaradottabb terület.

A létrehozandó tanyagondnoki szolgáltatás célja a következő:

A Józsefházi intézményhiány és közlekedési nehézségekből eredő hátrányok csökkentése, az alapvető szükséglet kielégítését segítő szolgáltatásokhoz, közszolgáltatásokhoz, alapszolgáltatásokhoz való hozzájutás biztosítása, továbbá az egyéni, közösségi szintű szükségletek teljesítésének segítése.

A tanyagondnoki ellátás a meghatározott településrészen életvitelszerűen tartózkodó személyekre terjedne ki.

A Tiszavasvári Egyesített Óvodai Intézménybe Józsefházáról járó gyermekek száma: 14 fő ( 5 fő a Fülemüle Óvodába, és 9 fő a Minimanó Óvodába). A Tiszavasvári Védőnői Szolgálat tájékoztatása alapján a településrészen élő 0-3 éves korú gyermekek száma 16 fő.

A Tiszavasvári Kabay János Általános Iskolába összesen 43 gyermek jár Józsefháza településrészről.

Személyi feltételek az ellátáshoz:

A szolgáltatáshoz elegendő 1 fő tanyagondnok foglalkoztatást biztosítani, aki az előírt tanyagondnoki képzésen részt vesz.

* Gépkocsi biztosítása az ellátáshoz: Szolgáltatáshoz a megfelelő gépjárművet az intézmény biztosítja meglévő, saját tulajdonú gépjárművel.

A szolgáltatáshoz a Kornisné Központ székhelyén, a 4440 Tiszavasvári, Vasvári P. u. 87. sz. alatt 1 db irodahelyiség kerül biztosításra.

Az ellátásra vonatkozó jogszabályi hivatkozások:

**A szociális igazgatásról és szociális ellátásokrólszóló1993. évi III. tv. 60. § az alábbiakról rendelkezik a tanyagondnoki ellátás kapcsán:**

**„**(1)A falugondnoki, illetve tanyagondnoki szolgáltatás célja a falvak és a külterületi vagy egyéb belterületi, valamint a tanyasi lakott helyek intézményhiányából és a közösségi közlekedés nehézségéből eredő hátrányainak enyhítése, az alapvető szükségletek kielégítését segítő szolgáltatásokhoz, közszolgáltatáshoz valamint egyes alapszolgáltatásokhoz való hozzájutás biztosítása, továbbá az egyéni, közösségi szintű szükségletek teljesítésének segítése.

(2)A falugondnoki szolgáltatás ezer lakosnál kisebb településen működtethető. Amennyiben a falugondnoki szolgáltatás létesítését követően a település lakosságszáma tíz százalékot meg nem haladó mértékben emelkedik ezer lakos fölé, a szolgáltatás tovább működtethető.

(3)A tanyagondnoki szolgáltatás legalább hetven és legfeljebb négyszáz lakosságszámú – külön jogszabályban meghatározott – külterületi vagy egyéb belterületi lakott helyen működtethető. Amennyiben a helyi sajátosságok alapján a tanyagondnoki szolgáltatás több tanyagondnok közreműködésével valósítható meg, a tanyagondnokok által ellátandó körzetek határait – figyelemmel a lakosságszám korlátra – a fenntartó települési önkormányzat rendeletében határozza meg azzal, hogy új tanyagondnoki szolgáltatás négyszáz lakos fölött szervezhető meg. Amennyiben a tanyagondnoki szolgáltatás létesítését követően a külterületi vagy egyéb belterületi lakott hely lakosságszáma tíz százalékot meg nem haladó mértékben emelkedik négyszáz lakos fölé, a szolgáltatás tovább működtethető.

(4)A falugondnoki, illetve tanyagondnoki szolgáltatás a fenntartó önkormányzat rendeletében részletesen meghatározott, (1) bekezdés szerinti feladatokat látja el, valamint – az önkormányzat rendeletében meghatározott módon – közreműködhet az étkeztetés biztosításában.

(5)Egy településen – amennyiben a település mind a tanyagondnoki, mind a falugondnoki szolgáltatásra vonatkozó feltételeknek megfelel – vagy falugondnoki, vagy tanyagondnoki szolgáltatás működtethető.

(6)Ugyanazon ellátási területen csak egy falugondnoki szolgálat, illetve egy tanyagondnoki szolgálat működtethető.

(7)A társulás keretében megszervezett falugondnoki szolgáltatás csak azon települések tekintetében működtethető, amelyek megfelelnek a (2) bekezdésben meghatározott feltételeknek. A társulás keretében megszervezett tanyagondnoki szolgáltatás csak azon ellátási területen működtethető, amely megfelel a (3) bekezdésben meghatározott feltételeknek.

(8)A falugondnoki, illetve tanyagondnoki képzés szervezését a szolgáltatás helye szerint illetékes megyei önkormányzat látja el a szociál- és nyugdíjpolitikáért felelős miniszter által jóváhagyott képzési program alapján.”

**A személyes gondoskodást nyújtó szociális intézmények szakmai feladatairól és működésük feltételeiről szóló 1/2000 (I.7.) SZCSM rendelet a falugondnoki, tanyagondnoki szolgáltatásokról a következő rendelkezéseket tartalmazza:**

**„39. §** (1)A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül alapfeladatnak minősül

*a)* a közreműködés

*aa)* az étkeztetésben,

*ab)* a házi segítségnyújtásban,

*ac)* a közösségi és szociális információk szolgáltatásában;

*b)* az egészségügyi ellátáshoz való hozzájutás biztosítása, így

*ba)* a háziorvosi rendelésre szállítás,

*bb)* az egyéb egészségügyi intézménybe szállítás,

*bc)* a gyógyszerkiváltás és a gyógyászati segédeszközökhöz való hozzájutás biztosítása;

*c)* az óvodáskorú, iskoláskorú gyermekek szállítása, így

*ca)* az óvodába, iskolába szállítás,

*cb)* az egyéb gyermekszállítás.

(2)A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül kiegészítő feladatnak minősülnek a lakossági szolgáltatások, így

*a)* a közösségi, művelődési, sport- és szabadidős tevékenységek szervezése, segítése,

*b)* az egyéni hivatalos ügyek intézésének segítése, lakossági igények továbbítása,

*c)*az egyéb lakossági szolgáltatások, illetve az (1) bekezdés *a)* pontjában meghatározottakon kívüli egyéb szociális és gyermekjóléti alapszolgáltatások biztosításában való közreműködés.

(3)A szolgáltatás során az önkormányzat rendeletében a falugondnoki szolgáltatás számára meghatározott, az önkormányzati feladatok megoldását segítő, közvetett szolgáltatásnak minősül

*a)* az ételszállítás önkormányzati intézménybe,

*b)* az önkormányzati információk közvetítése a lakosság részére,

*c)* a falugondnoki szolgálat működtetésével kapcsolatos teendők ellátása.

(3a)A (3) bekezdésben meghatározott feladatok a szolgáltatásnyújtás legfeljebb 50%-át tehetik ki.

(4)A falugondnok tevékenységét a szociál- és nyugdíjpolitikáért felelős miniszter által meghatározott, a Szociális Ágazati Portálon közzétett tevékenységnaplóban kell dokumentálni. A szolgáltatáshoz használt gépjármű menetlevelén fel kell tüntetni, hogy a gépjárművet a falugondnoki szolgáltatás ellátásához veszik igénybe.

(5)Falu-, illetve tanyagondnoki munkakörben csak olyan személy foglalkoztatható, akit a foglalkoztatás kezdő időpontjában a munkáltató bejelentett a munkakör betöltéséhez szükséges falu- és tanyagondnoki alapképzésre, és azt a munkakör betöltője a foglalkoztatás kezdő időpontjától számított egy éven belül elvégzi.

(6)A falu- és tanyagondnoki szolgáltatás

*a)* szállítás,

*b)* megkeresés és

*c)* közösségi fejlesztés

szolgáltatási elemet biztosít.

(7)

(8)Ha a falugondnoki szolgálat feladatait más intézmény keretében látja el, az intézményben biztosítani kell a falugondnoki szolgálat önálló szakmai egységként történő működtetését. Ebben az esetben az intézmény alapító okirata tartalmazza a falugondnoki szolgálat feladatainak ellátását is.

(9)E rendeletnek a falugondnoki szolgáltatásra vonatkozó szabályait a tanyagondnoki szolgáltatás esetén is alkalmazni kell.”

A tanyagondnoki ellátás bevétel-kiadásai egy évre vetítve a következőképpen alakulnának:

Magyarország 2021. évi központi költségvetéséről szóló 2020. évi XC. törvény alapján az önkormányzat évente 4.479.000 Ft/szolgálat normatíva igénylésére jogosult. Ezen támogatás igénylés leadására az év májusi évközi normatíva pótigénylés során lenne lehetőségünk, mivel a szolgáltatás év közben kerül beindításra.

A kiadások várható alakulása a következő:

* 1 fő tanyagondnok bérköltsége közalkalmazotti bértábla besorolástól függően, az ágazati pótlékok egyéb finanszírozása mellett: 2.525.688 Ft-tól 3.924.648 Ft-ig tartományban.
* A fennmaradó támogatásból kellene fedezni a gépkocsi üzemeltetési költségeit, illetve az ellátáshoz kapcsolódó egyéb dologi kiadásokat.

Az ellátás működtetésének részletes leírását, feladatait, igénybevételi módját a határozathoz mellékelt, Kornisné Központ intézményvezetője által elkészített szakmai program tartalmazza.

Jelen döntésem meghozatalát követően a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X. 24.) Korm. rendelet rendelkezéseinek megfelelően elektronikus űrlapon, a megfelelő mellékletek csatolásával kell a fenntartónak a szolgáltatás működési engedélyét kérelmeznie. Ezen kérelem benyújtását célszerű minél hamarabb megtenni, mivel a várható döntéshozatal 60 nap, és a szolgáltatás beindításának tervezett időpontja 2021. május 1.

Magyarország Kormánya a veszélyhelyzet kihirdetéséről szóló **27/2021. (I. 29.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdet ki 2020. november 4. napjától.

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. február 25.

**Szőke Zoltán**

**polgármester**

**46/2021. PM határozat melléklete**

Kornisné Liptay Elza Szociális és Gyermekjóléti Központ

SZAKMAI PROGRAM

Tanyagondnoki szolgálat

Tiszavasvári

2021.

Tiszavasvári Város Önkormányzata Képviselő-testülete – a szociális igazgatásról és szociális ellátásokról szóló az 1993. évi III. törvény (a továbbiakban: Szt.) 60.§-a, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet 39. §-a alapján – a Tiszavasvári városhoz közigazgatási területén lévő Józsefháza település tanyagondnoki szolgálatának szakmai programját az alábbiak szerint határozza meg.

A szakmai program a Tiszavasvári közigazgatási területén lévő Józsefháza tanyagondnoki szolgáltatására terjed ki.

**I. A szolgáltatás célja, feladata**

**1. A megvalósítani kívánt program konkrét bemutatása, a létrejövő kapacitások, a nyújtott szolgáltatáselemek, tevékenységek leírása**

A tanyagondnoki szolgáltatás törvényben (Szt.-ben tanyagondnoki szolgáltatás címszó alatt meghatározottak alapján) meghatározott célja az aprófalvak és a külterületi vagy egyéb belterületi, valamint a tanyasi lakott helyek intézményhiányából eredő hátrányainak enyhítése, az alapvető szükségletek kielégítését segítő szolgáltatásokhoz, közszolgáltatáshoz valamint egyes alapszolgáltatásokhoz való hozzájutás biztosítása, továbbá az egyéni, közösségi szintű szükségletek teljesítésének segítése.

Józsefháza település lakosainak száma megközelítőleg 181 fő, jellemzőek rá a környéken kialakult aprófalvas településszerkezetből adódó sajátosságok, így a helyben elérhető közszolgáltatások hiánya, illetve alacsony száma, a munkalehetőségek hiánya, a tömegközlekedés szűk lehetőségei.

A tanyagondnoki szolgáltatás 1 fő közalkalmazott útján ellátja a településen jelentkező feladatokat, a többi, a településen működő szociális szolgáltatásokkal egymást kölcsönösen kiegészítve.

A tanyagondnoki szolgáltatás

1. szállítás,
2. megkeresés és
3. közösségi fejlesztés

szolgáltatási elemeket biztosít.

**2. A más intézményekkel történő együttműködés módja**

A tanyagondnoki szolgálat

* A Kornisné Központ szervezeti egységeként működik

A kapcsolattartás elsősorban a házi segítségnyújtási feladatokat ellátó személy útján rendszeresen személyesen, vagy telefonon történik.

* együttműködik a **háziorvossal**.

A kapcsolattartás heti rendszerességgel, személyesen, vagy telefonon történik.

* együttműködik a **védőnői szolgálattal.**

A kapcsolattartás alkalomszerű, telefonon vagy személyesen történik.

* együttműködik a **fogorvossal.**

A kapcsolattartás alkalomszerű, telefonon vagy személyesen történik.

* együttműködik az **iskolákkal**.

A kapcsolattartás alkalomszerű, telefonon vagy személyesen történik.

* együttműködik az **óvodákkal**.

A kapcsolattartás alkalomszerű, telefonon vagy személyesen történik.

**II. Ellátandó célcsoport:**

* **Idős lakók**
* **Fogyatékkal élők**
* **18 éven aluli gyermekek**

**III. A feladatellátás szakmai tartalma, módja, a biztosított szolgáltatások formái, köre, rendszeressége**

1. **szállítás**

**Szállítás:** javak, vagy szolgáltatások eljuttatása az igénybe vevőhöz, vagy az igénybe vevő eljuttatása a közszolgáltatások, szolgáltatások, munkavégzés, közösségi programok, családi kapcsolatok helyszínére, ha szükségleteiből adódóan mindezek más módon nem oldhatók meg.

**I.1. A tanyagondnoki szolgálat közvetlen személyes szolgáltatások körébe tartozó alapfeladatai:**

**I.1.1. Közreműködés az étkeztetésben**

A feladatellátás tartalma, módja

Az Önkormányzat a szociális étkeztetés feladatot a Kornisné Központ útján látja el. A szolgáltató az ebéd szállítását vállalja.

A feladatellátás rendszeressége

Szükség szerinti

Az ellátottak köre

A szociális étkeztetésben részesülők.

**I.1.2 Közreműködés a házi segítségnyújtásban**

A feladatellátás tartalma, módja

A házi segítségnyújtás feladatot az Önkormányzat a Kornisné Központ útján látja el. Tekintettel arra, hogy a házi segítségnyújtás és a tanyagondnok által nyújtott szolgálat keretében ellátandó feladatok egy köre gyakorlatilag megegyezik, ugyanakkor a házi segítségnyújtás körében ellátandó feladatok egy részéhez megfelelő képesítés szükséges, így a tanyagondnok azon feladatok ellátásában működik közre, melyek képesítés nélkül is végezhetőek, így különösen a ház körüli feladatok ellátásában, bevásárlásban, gyógyszerkiváltásban. A két szolgálat tekintetébe nagyon fontos, hogy feladataikat kölcsönösen együttműködve látják el.

A feladatellátás rendszeressége

Szükség szerinti

Az ellátottak köre

A házi segítségnyújtásban részesülők.

**I.1.3. Egészségügyi ellátáshoz való hozzájutás biztosítása**

**a) Háziorvosi rendelésre szállítás**

A feladatellátás tartalma, módja

A tanyagondnoki szolgáltatás egyik kiemelten fontos feladata a szolgáltatást igénylő lakos orvosi ellátáshoz való hozzájutása, igény szerint a választott háziorvosi rendelésre, szükség esetén a település közigazgatási területén kívül is. Az egészségi állapota szerint helyben is igényelheti az orvoshoz való szállítást.

A fertőző, vagy életveszélyben lévő betegek szállítása szakszerű ellátást igényel, ezért a tanyagondnok ezen személyek szállítását nem végezheti, a tanyagondnok kötelessége a szakszerű ellátás megszervezése (mentő, orvos hívása) és közreműködhet a betegszállítás megszervezésében is.

A tanyagondnok a feladatellátáshoz szükséges alapvető elsősegély nyújtási ismereteket a tanyagondnoki alapképzésen, illetve a továbbképzések során szerzi meg.

Az ellátottak köre

Azok a betegek, akik idős koruk vagy állapotuk, vagy a közösségi közlekedés hiánya miatt a háziorvoshoz való eljutásban segítségre szorulnak.

**b) Egyéb egészségügyi intézménybe szállítás**

A feladatellátás tartalma, módja

A szakorvosi rendelések Tiszavasváriban vehetőek igénybe. Az ezt igénylő betegek ezen intézményekbe történő eljuttatása szintén a tanyagondnok feladata. A tanyagondnok ugyanakkor a sürgősségi betegellátást nem helyettesíti! A szakellátásra történő szállítás orvosi beutaló alapján előzetes időpont egyeztetéssel történik.

A feladatellátás rendszeressége

Szükség szerinti

Az ellátottak köre

Azok a betegek, akik idős koruk vagy állapotuk miatt az egészségügyi intézményekbe való eljutásban segítségre szorulnak.

**c) Gyógyszerkiváltás és a gyógyászati segédeszközökhöz való hozzájutás biztosítása**

A feladatellátás tartalma, módja

Gyógyszerkiváltásra a Tiszavasvári város gyógyszertáraiban van lehetőség. A tanyagondnok hetente egy alkalommal összegyűjtve az igényeket gondoskodik a gyógyszerek kiváltásáról és településre szállításáról. Azon személyek részére, akiknek gyógyászati segédeszközre van szüksége, segítséget nyújt a beszerzés helyének felkutatásában, a beszerzés lebonyolításában, és akár a gyógyászati segédeszköz kiszállításában.

A feladatellátás rendszeressége

Hetente egyszer, szükség szerint

Az ellátottak köre

Akik idős koruk, állapotuk miatt önállóan nem tudnak gondoskodni gyógyszereik, gyógyászati segédeszközeik beszerzéséről.

* + 1. **Egyéb gyermekszállítás**

A feladatellátás tartalma, módja

Rendezvényekre, kirándulásokra, versenyekre, egyéb gyermekprogramokra igény esetén a tanyagondnok szállítja a gyerekeket.

Az ellátottak köre

Óvodás, általános iskolás, középiskolás korú gyerekek.

**I.1.5. Közreműködés az egyéb alapszolgáltatásokhoz való hozzáférésben**

A feladatellátás tartalma, módja

A tanyagondnok fontos feladata az Szt. értelmében, mint jelzőrendszeri tag a gyermekjóléti szolgálat igénybevételéhez nyújtott segítség, az ezen intézményekkel, szakembereikkel való folyamatos kapcsolattartás, igény esetén szakemberek szállítása. A tanyagondnok részt vesz a veszélyhelyzetek elhárítását célzó intézkedésekben, a családjából kiemelt gyermek szakellátásba való beszállításában. Igény esetén biztosítja a gyermekkel való kapcsolattartást, segíti a hozzátartozó szülőt a gyermekgondozási helyén való látogatásban.

**I.2. A tanyagondnoki szolgálat közvetlen, személyes szolgáltatások körébe tartozó kiegészítő feladatai**

**I.2.1. Közösségi, művelődési, sport- és szabadidős tevékenységek szervezése, segítése**

A feladatellátás tartalma, módja

Az Önkormányzat által szervezett közösségi rendezvények szervezésében, lebonyolításában, az ahhoz szükséges beszerzési feladatok ellátásában, fellépők szállításában a tanyagondnok is közreműködik.

Ezen túl a tanyagondnoki szolgáltatás útján lehetőség van arra, hogy a helyben lakók más településeken levő rendezvényekre, programokra, színházba eljussanak, kirándulásokon vegyenek részt.

Az ellátottak köre

A tanya lakossága, az ott nyaralók, a rendezvényre látogatók.

**I.2.2 Az egyéni hivatalos ügyek intézésének segítése, lakossági igények továbbítása**

A feladatellátás tartalma, módja

A tanyagondnok segítséget nyújt az egyéni hivatalos ügyek intézésében. E feladatkörében segítséget nyújt a hozzá fordulók részére abban, hogy ügyükkel mely szervhez fordulhatnak, és amennyiben ezt igénylik, az ellátottak részére az ügy elintézésben, így különösen a kérelmük benyújtásában is segítséget nyújt.

A részére eljuttatott lakossági igényeket továbbítja az Önkormányzat számára.

A feladatellátás rendszeressége

Alkalomszerű feladat.

Az ellátottak köre

Az ezt igénylő helyi lakosok.

**I.2.3. Egyéb lakossági szolgáltatások, illetve az 1.1. A) pontban meghatározottakon kívüli egyéb alapszolgáltatások biztosításában való közreműködés**

A feladatellátás tartalma, módja

Az egyéb lakossági szolgáltatások körébe olyan feladatok tartoznak, amelyek közvetlenül egyik korábban felsorolt feladathoz sem tartoznak.

Például:

* Egyéb szállítási feladatok, valamint a tömegközlekedéshez való hozzájutás biztosítása.

A feladatellátás rendszeressége

Folyamatos feladat. Az egyéb lakossági szolgáltatások tekintetében alkalmankénti, illetve heti rendszerességgel jelentkező feladat.

Az ellátottak köre

A lakosság.

**I.3. Önkormányzati feladatok megoldását segítő, közvetett szolgáltatások**

**a) Önkormányzati információk közvetítése a lakosság részére**

A feladatellátás tartalma, módja

A szolgáltatást nyújtó közreműködik az önkormányzati információk közvetítésében a lakosság részére. E feladatkörében eljuttatja az önkormányzati hirdetményeket, meghívókat, leveleket, szórólapokat a lakosság részére.

A feladatellátás rendszeressége

Szükség szerint

Az ellátottak köre

A lakosság.

**b) A tanyagondnok által nyújtott szolgáltatás működtetésével kapcsolatos feladatok ellátása**

A feladatellátás tartalma, módja

A tanyagondnoki szolgáltatás működéséhez szükséges biztosítani a tárgyi feltételeket is. Ez jelenti elsősorban a feladat ellátásához használt gépjármű folyamatos üzemképes és a feladat ellátásához megfelelő állapotban tartását. Ennek érdekében a tanyagondnok gondoskodik az üzemanyag beszerzéséről, valamint a gépjármű takarításáról, szervizeléséről.

Lényeges továbbá a feladat ellátásához szükséges dokumentációk (menetlevél, munkanapló) folyamatos, naprakész vezetése.

A feladatellátás rendszeressége

Napi rendszerességű feladat.

Az ellátottak köre

A tanyagondnoki szolgáltatás tárgyi feltételeinek, működtetése biztosítása útján valamennyi, az előző pontokban felsorolt ellátott.

1. **Megkeresés**

Megkeresés: szociális problémák által érintett. vagy veszélyeztetett azon egyének közvetlen illetve közvetett módon történő elérése, vagy felkutatása, akik vélhetően jogosultak egy adott szolgáltatásra, de azt bármilyen okból elérni nem tudják.

A tanyagondnok további feladata a helyben vagy a közigazgatási területen működő szociális ellátórendszer szolgáltatásainak igénybevételének lehetőségeire vonatkozó információk felkutatása, erről a lakosság tájékoztatása.

**II.1. A tanyagondnoki szolgálat közvetlen, személyes szolgáltatások körébe tartozó alapfeladatai:**

A tanyagondok feladata a településen élő lakosokkal való beszélgetés során a további étkezési igények felmérése és továbbítása a fenntartó felé, illetve a megszervezésben való közreműködés.

**II.1.2. Közreműködés a házi segítségnyújtás biztosításában**

A tanyagondnok napi szinten figyelemmel kíséri az idős, egészségi állapotukban korlátozott főleg egyedül élő embereket. Szükség esetén jelzéssel él a megfelelő szakma képviselője felé, amennyiben azt tapasztalja, hogy önmagukról saját háztartásukban is már csak segítséggel tudnak gondoskodni. A folyamatos gondozást igénylő személyek esetében gondoskodik a hozzátartozók értesítéséről, ennek hiányában a Kornisné Központ segítségével eljár az ellátott intézményi elhelyezésében.

**II.1.3. Egészségügyi ellátáshoz való hozzájutás segítése**

A tanyagondnok folyamatosan figyelemmel kíséri az egyedül élőket, főként az idős embereket. Abban az esetben, ha valakinek az egészségi állapotában olyan mértékű romlás következik be, amelyről ő maga nem tud, vagy egyéb okok miatt képtelen szakembernek jelezni, azt a tanyagondnok teszi meg és tájékoztatja a háziorvost.

Részt vesz a szűrővizsgálatok szervezésében, tájékoztatja a lakosságot a lehetőségekről.

**II.1.4. Közreműködés a közösségi és szociális információk szolgáltatásában,**

A tanyagondnok a helyi közösségi élet főszereplője, aki nem csak szállítási, de szervezési lebonyolítói feladatokat is ellát. A közösségi programokon aktívan részt vesz, aktivizál, bevon. Ehhez felméri a lakosság igényeit, melyet továbbít a fenntartó felé, maja szükséges információkat eljuttatja a település lakóinak számára.

**II.1.5. Közreműködés az egyéb alapszolgáltatásokhoz való hozzáférésben**

Segítségnyújtás a lakosság hivatalos ügyeinek intézésében, mely történhet szállításon túl az ügyek tanyagondnok által történő elintézésével is.

A tanyagondnok folyamatosan figyelemmel kíséri és észleli a veszélyeztetett családok, egyének életkörülményeit. Észleli a veszélyhelyzeteket, a különböző szenvedélybetegségeket, függőségeket, különös tekintettel a gyermekek helyzetére, esetleges gyermekbántalmazásra, a családon belüli erőszakra. Megfelelő információ esetén jelzési kötelezettségének eleget téve elősegíti a szükséges, prevenciós intézkedéseket.

1. **közösségi fejlesztés**

**Közösségi fejlesztés**: a település vagy térség lakosságát érintő integrációs személetű, bátorító-ösztönző, informáló, kapcsolatszervező tevékenység, amely különböző célcsoportokra vonatkozó speciális igényeket tár fel, szolgáltatásokat kezdeményez, közösségi együttműködéseket valósít meg.

**III.1.1. A tanyagondnoki szolgálat közvetlen, személyes szolgáltatások körébe tartozó kiegészítő feladatai**

III.1.1 Közösségi, művelődési, sport és szabadidős tevékenységek szervezése, segítése

A tanyagondnok minden korosztály számára hasznos, értékes és maradandó kulturális sprot és szabadidős programokat szervez, mint pl.: színház, mozi, nyugdíjas találkozó.

**II.1.2. Önkormányzati feladatok megoldását segítő közvetett szolgáltatások**

A fenntartó által meghatározott közösségi programokról tájékoztatást nyújt a lakosság részére, szórólapok kiosztása, ösztönzés a programokon való részvételre.

**IV. Az ellátás igénybevételének módja**

A tanyagondnoki szolgáltatás igénybevétele önkéntes, az ellátást igénylő vagy törvényes képviselője kérelmére történik. A szolgáltatás iránti igényeket személyesen vagy telefonon lehet jelezni a Kornisné Központ titkárságán, vagy a tanyagondnoknál. A szolgáltatásra igényt tartó személynek a településen belüli szolgáltatási igényét minimum egy munkanappal előbb kell bejelentenie és egyeztetnie a tanyagondnokkal, a településen kívüli szolgáltatási igényét pedig három munkanappal előbb kell bejelentenie és leegyeztetnie. A feladatellátás egyrészt a bejelentés sorrendjétől, másrészt a bejelentett probléma fontosságától függ.

Azon szolgáltatási, szállítási igényeket, amelyek eltérnek a rendszeres tevékenységekről, a Kornisné Központ Intézményvezetőjénél kell egyeztetni.

A tanyagondnoki szolgáltatás során az igények teljesítésének mérlegelésekor ügyelni kell arra, hogy az időben is rendszeres, közvetlen, személyes szolgáltatások körébe tartozó alapellátási feladatok nem sérülhetnek, valamint a gazdaságosság szempontjának figyelembe vételével kell dönteni.

A tanyagondnoki szolgáltatás igénybevétele térítésmentes.

A szolgáltató és az igénybe vevő közötti kapcsolattartás módjai az alábbiak:

*Személyesen*: szolgáltatást nyújtóval való kapcsolattartásra az esetek többségében az igénybevételkor, illetve az igény jelzésekor kerül sor.

*Telefonon:* az igénybevevők távollétében is jelezni tudják számára a szükségleteiket.

*Írásban:* rendszeres ellátási igényét, észrevételeit és esetleges panaszait az ellátottak írásban is jelezhetik a szolgáltatást nyújtónak, illetve az Önkormányzatnak.

**V. A szolgáltatásról való tájékoztatás helyi módja**

A tanyagondnoki szolgáltatásról szóló tájékoztatást a helyben szokásos módon kell közzétenni:

- hirdetményben a település hirdetőtábláján és honlapján,

- szórólapokon, minden lakásba eljuttatva,

- helyi rendezvényeken, közmeghallgatáson,

- személyesen, élőszóba a szolgáltatást nyújtó, a polgármester, illetve a képviselők, hivatali dolgozók útján.

**VI. Az ellátottak és a személyes gondoskodást végző személy – szolgáltatást nyújtó- jogainak védelmével kapcsolatos szabályok**

A tanyagondnoki szolgáltatást igénybe vevőnek joga van szociális helyzetére, egészségi és mentális állapotának megfelelő, és a szolgáltatás által nyújtható teljes körű ellátásra, valamint egyéni szükségletei, speciális helyzete vagy állapota alapján az egyéni ellátás, szolgáltatás igénybevételére.

A szociális szolgáltatások biztosítása során az egyenlő bánásmód követelményét be kell tartani.

A tanyagondnok a szolgáltatást olyan módon végzi, hogy figyelemmel legyen az ellátást igénybe vevőket megillető alapjogok maradéktalan és teljes körű tiszteletben tartására, különös figyelemmel az élethez, emberi méltósághoz, a testi épséghez, valamint a testi-lelki egészséghez való jogra.

A tanyagondnoki szolgáltatás adott időpontban történő igénybevételének indokoltságát a szolgáltatást nyújtó, illetve a fenntartó az igénylő adott élethelyzete, rászorultsága alapján állapítja meg, függetlenül az igénybe vevő egyéb, az akut élethelyzetet nem feltétlenül befolyásoló körülményeitől (családi körülmények, jövedelmi helyzet stb.)

Az ellátást igénybe vevőnek joga van a szolgáltatás működésével kapcsolatos legfontosabb adatok megismeréséhez.

Az ellátást igénybe vevőt megilleti személyes adatainak védelme, valamint a magánéletével kapcsolatos titokvédelem, különös tekintettel, az egészségi állapotával, személyes körülményeivel, jövedelmi viszonyaival, szociális helyzetével kapcsolatos információkra.

A szolgáltatást igénybevevő jogai gyakorlása érdekében az ellátott jogi képviselőhöz fordulhat. Az ellátott jogi képviselő a személyes gondoskodást nyújtó alap- és szakosított ellátást biztosító intézményi elhelyezést igénybevevő, illetve a szolgáltatásban részesülő részére nyújt segítséget jogai gyakorlásában. Működése során tekintettel van a személyes adatok védelmére.

**Az ellátott jogi képviselő:**

- tájékoztat az alapjogokról, a szolgálat kötelezettségeiről, és az ellátást igénybe vevőket érintő jogokról,

- segít az ellátással kapcsolatos kérdések, konfliktusok megoldásában, panaszok megfogalmazásában és kivizsgálásában,

- kezdeményezheti a panasz kivizsgálását a fenntartónál,

- segítséget nyújt a hatóságokhoz benyújtandó kérelmek, beadványok megfogalmazásában,

- intézkedést kezdeményezhet a fenntartónál a jogszabálysértő gyakorlat megszüntetésére.

Az intézményvezető tizenöt napon belül köteles a panasztevőt írásban értesíteni a panasz kivizsgálásának eredményéről. Amennyiben határidőben nem intézkedik, vagy a panasztevő nem ért egyet az intézkedéssel, az intézkedés kézhezvételétől számított nyolc napon belül Tiszavasvári város polgármestere felé fordulhat jogorvoslattal.

**A tanyagondnoki szolgáltatást végző személy jogai**

A közalkalmazotti jogviszonyban foglalkoztatott tanyagondnok számára biztosítani kell, hogy a munkavégzéshez kapcsolódó megbecsülést megkapja, tiszteletben tartsák emberi méltóságát és személyiségi jogait, munkáját elismerjék, valamint a fenntartó megfelelő munkavégzési körülményeket biztosítson számára.

A tanyagondnok jogosult munkavállalói jogainak érvényesítésére a közalkalmazottak jogállásáról szóló törvény alapján.

A tanyagondnok helyettesítéséről a polgármester gondoskodik.

**VII. Egyéb- a szolgáltatás fenntartásával kapcsolatos –előírások**

**Személyi feltételek**

A tanyagondnok köteles elvégezni a fenntartó által finanszírozott, munkakör betöltéséhez szükséges tanyagondnoki alapképzést.

A tanyagondnok köteles a munkáltató által támogatott kötelező továbbképzéseken részt venni, és a közalkalmazott számára előírt kreditpontokat megszerezni.

A szolgáltatást nyújtó számára lehetőséget kell biztosítani –a feladatellátáshoz szükséges – szakmai szervezetekkel történő kapcsolattartásra.

A tanyagondnok köteles a szociális szolgáltatást végző munkatársakra vonatkozó etikai szabályokat betartani.

A tanyagondnok köteles minden munkanapon, illetve a munkaidőn túli munkába rendelés esetén az előírt időben munkára jelentkezni munkavégzésre alkalmas állapotban.

A tanyagondnok esetleges egészségügyi, fiziológiai állapotváltozását köteles munkaadójának mielőbb jelenteni, hogy helyettesítése megoldható legyen. Ez különösen vonatkozik a gépjárművezetés alóli felmentésre, amennyiben esetleg más feladatok ellátásában az említett problémák miatt nem akadályozott.

**Tárgyi feltételek**

A tanyagondnoki gépjárművet zárt helyen, garázsban kell tárolni, a tanyagondnok köteles a gépjárművet használat után minden nap ezen a helyen leállítani.

A tanyagondnok köteles a gépkocsit rendben, tisztán tartani, a szervizigényt figyelemmel kísérni (km óraállás).

A tanyagondnok jogosult a szolgáltatással kapcsolatos iratokba betekinteni és a gépjármű mellett a feladat ellátásához szükséges egyéb, a szolgáltatást fenntartó rendelkezésére álló eszközöket is használni (számítógép, internet, telefon stb.).

A tanyagondnok tevékenységének, a szolgáltatások igénybevételének dokumentálására az alábbi dokumentumokat használja:

- gépjármű menetlevele,

- a személyes gondoskodást nyújtó szociális intézmények szakmai feladatairól és működési feltételekről szóló 1/2000. I.07.) SzCsM rendelet 8. sz. melléklete szerinti tevékenységnapló.

**Záradék:**

A tanyagondnoki szolgáltatás szakmai programját Tiszavasvári város Önkormányzata Képviselő-testülete ………./2021. (….) határozatával jóváhagyta.

Tiszavasvári, 2021.

Jóváhagyta: Szőke Zoltán

polgármester

Készítette: Dóka Tünde Engedélyezte: Makkai Jánosné

Vezető ápoló Intézményvezető